মানুষের কথা বলার অধিকার তার জন্মগত। ভালো-মন্দ বোঝা ও যাচাই করার জ্ঞানবুদ্ধিও দিয়েছেন তার প্রতিপালক ও স্রষ্টা। আল্লাহ তায়ালা মানুষকে জগতে তাঁর খলিফা করেই পাঠিয়েছেন। আল্লাহ পাকের বহু গুণ তিনি মানুষকে দিয়েছেন। মানুষকে ভাবতে শিখিয়েছেন। মানুষকে ভালো-মন্দের জ্ঞান দিয়ে সঠিক পথ কী তা দেখিয়ে দিয়েছেন। জগতে গণমানুষের প্রথম রাষ্ট্র হচ্ছে মদিনার রাষ্ট্র। এ রাষ্ট্রের প্রধান ছিলেন জগতের শেষ রাসূল সা: ও শেষ নবী মুহম্মদ ইবনে আবদুল্লাহ ইবনে আবদুল মোত্তালিব। সে সময়ে এ জগতে সাধারণ মানুষের কোনো রাষ্ট্র ছিল না। আল্লাহ পাকের ন্যায়নীতি প্রতিষ্ঠার জন্যই নবীজী মদিনা রাষ্ট্র প্রতিষ্ঠা করেছেন। মদিনা সনদ নিয়ে আমাদের প্রধানমন্ত্রী মাঝে মধ্যেই কথা বলেন। তিনি ওয়াদা করেছেন মদিনা সনদ বাস্তবায়ন করবেন। কে বা কারা তাকে বুঝিয়েছেন, মদিনা রাষ্ট্র সেকুলার (ধর্মহীন) রাষ্ট্র ছিল। যদিও আমাদের দেশে সেকুলার শব্দটির অনুবাদ করা হয়েছে ধর্মনিরপেক্ষ। শব্দটির উৎপত্তি হয়েছে ব্রিটেনে। ধর্মবিহীন জীবনযাপনে বিশ্বাসীরা রাজা বা রাষ্ট্রকে বুঝিয়েছেন যে রাষ্ট্র বা রাজার কোনো ধর্ম থাকতে পারে না। সেই শব্দটি কালক্রমে আমাদের দেশে চালু হয়ে গেছে। পাঠকসমাজ প্রশ্ন তুলতে পারেন যে, আমি ইসলামের দৃষ্টিতে বিষয়টি দেখছি। না, জগতের সব ধর্ম ও মত স্বীকার করে যে মানুষ শ্রেষ্ঠ জীব বা সেরা সৃষ্টি। মানুষের জন্যই এ জগৎ সৃষ্টি করা হয়েছে। শব্দই হচ্ছে ব্রহ্মা। তিনি একটি ধ্বনি দিয়েই জগৎ সৃষ্টি করেছেন। জগতে যত ভাষা আছে সব ভাষাই খোদার বা স্রষ্টার। সেই ভাষাতেই মানুষ নিজেকে প্রকাশ করে। জগতে যত খোদায়ি কিতাব আছে তা প্রকাশিত হয়েছে শব্দ আর ভাষার মাধ্যমে। যারা ভাষাবিদ তারা মনে করেন ভাষা কালক্রমে মানুষের চেষ্টাতেই তৈরি হয়েছে। যেভাবেই হোক না কেন, বোঝা গেল মানুষের জন্য ভাষা অপরিহার্য। ভাষার মাধ্যমেই মানুষ মতপ্রকাশ করে, লেনদেন করে। ভাষার মাধ্যমেই মানুষ তার ইচ্ছা-অনিচ্ছার কথা বলে।